קשת וענן

קשת וענן היא תוכנית טלוויזיה ישראלית לילדים, שעסקה בנושאים בתחום היהדות, כגון מועדי ישראל, שבתות, עדות, אישים בתולדות עם ישראל ומנהגים יהודיים. התוכנית שודרה בטלוויזיה החינוכית הישראלית בשנים 1983–1988, ובשידורים חוזרים עד תחילת שנות התשעים.

את שיר הפתיחה של התוכנית כתב והלחין נפתלי וגנר, ושרה להקת הכל עובר חביבי. סרטון הפתיחה הונפש בידי משה אריאל.

תקציר העלילה
עלילת הסדרה התרחשה בסטודיו של אסף, אמן מפוזר, שהיה אוסף פריטים הקשורים למסורת היהודית.

יצירתו המרכזית של אסף, שנבנתה בהשראת זכרונות ילדותו, הייתה "גלגל הזמן" - לוח שנה מיוחד המורכב מגלגלי החודשים והימים העבריים, ואותו מעטרות שתי בובות דמויות אדם - קשת וענן.

אסף הנחה את הסדרה ודיבר על מושגי יסוד ביהדות, כאשר מעת לעת, בפזרנותו, היה נזכר בדבר מה שעליו לעשות או לחפש. ברגע שהיה פונה לעיסוקיו אלו, היה קורא התוכי שלו, שאלתיאל: "קום קשת ענן, קום קשת ענן", ושתי הבובות - קשת וענן - היו קמות לתחייה. קשת וענן התעסקו במושגי היהדות שאסף הסביר, ושרו שירים בנושא. זמן קצר לפני שאסף היה חוזר, היה מזהיר התוכי את קשת וענן בקריאה: "שן קשת ענן, שן קשת ענן", והם היו חוזרים למקומם ולמצבם הרגיל כבובות.

חגי היה המחליף של אסף בחלק מן הפרקים, ובחלק מהפרקים שניהם השתתפו יחד.

שחקני הסדרה
 ניקו ניתאי - אסף
 שלומית הגואל-טריגר - קשת
 רמי ברוך / גיל אלון / עמי ויינברג - ענן
 אלי גורנשטיין - חגי
 ז'קי ברקן (במאי הסדרה) - קולו של התוכי שאלתיאל

פרקי הסדרה
 גלגל הזמן - פרק המספר על הדמויות בסדרה, גלגל הזמן, שנת שמש, שנת ירח, וחודשי השנה העבריים.
 ובראשי חודשיכם - פרק המספר על הדרך בה היהודים ידעו את זמני החודש העברי (לפי צורת הירח), והדרך בה הם היו מודיעים אחד לשני על בואו של ראש חודש עברי.
 יום תרועה
 אושפיזין - פרק המספר על חג הסוכות, התנאים לסוכה כשרה, האורחים המגיעים לסוכה בשבעת ימי החג, והסיבות שבגינן חייבים לשמוח בחג הסוכות.
 וקראת לשבת עונג - פרק המספר על יום השבת ביהדות ומשמעותו, על קבלת שבת, ועל עונג שבת.
 אור השבת
 גשם מענן
 פרסומי ניסא
 החשמונאים - פרק המספר על מרד החשמונאים, ועל גזירות השמד כלפי היהודים בארץ ישראל בימי אנטיוכוס הרביעי.
 האדם עץ השדה
 מנות ומתנות
 והגדת לבנך
 הכנרי המת (ליום הזיכרון לשואה ולגבורה) - פרק המספר על יאנוש קורצ'אק
 חלום ישן, מדינה חדשה
 סוד המדורות
 רחל – פרק המספר על רחל אמנו שנפטרה לפי המסורת ב-י"א בחשון, ומנהגי העדות הקשורים לקבר רחל.
 אמה של מלכות
 מהחל חרמש בקמה
 תן לי את יבנה - פרק המספר על התקופה של חורבן בית שני, ומביא עמו מספר סיפורים מאותה תקופה כמו: "קמצא ובר קמצא", בתו של נקדימון בן גוריון, והמפגש בין רבן יוחנן בן זכאי לבין אספסיאנוס.
 ציון הלא תשאלי
 הרמב"ם
 אור החיים
 ומה אומר רש"י
 בעל האגרון
 חסידים מספרים
 מורי סאלם - פרק המספר על הרב והמשורר שלום שבזי
 ואיפה רן? (ליום הזיכרון)
 שבויה בחלומה
 וימת משה
 הבעל שם טוב
 חי וקיים (דוד המלך)

קישורים חיצוניים

 "קשת וענן" באתר כאן חינוכית
 קשת וענן באתר "סדרות הטלוויזיה הקלאסיות"
 

סדרות טלוויזיה ישראליות שעלו לשידור בשנות ה-1980
הטלוויזיה החינוכית הישראלית
כאן חינוכית: תוכניות וסדרות
תוכניות טלוויזיה על יהודים ויהדות